Къулъкъужын Ищхъэрэм и щIэблэр
Къулъкъужын Ищхъэрэ къуажэм ЩэнхабзэмкIэ и унэщIэм Къып Мухьэмэд и цIэр зезыхьэ Сабий гъуазджэмкIэ школым и гъэсэн цIыкIухэм я зэфIэкIхэр щагъэлъэгъуащ.
А Iуэху дахэм ирагъэблэгъат Урысейм и СурэтыщIхэм я зэгухьэныгъэм хэтхэу Сурхайханов Ибрэхьимрэ Дзэгъэл Iэуесрэ, Бахъсэн район администрацэм и Iэтащхьэм и къуэдзэ Iэхъуэбэч Андзор, къуажэм дэс нэхъыжьыфIхэр, сабийхэм я адэ-анэхэр. Ахэр кIэлъыплъащ ар-тист ныбжьыщIэхэр дахэу утыку зэритым, Кавказым ис лъэпкъ-хэм я къафэхэр екIуу зэрагъэзащIэм, пшынэр зэрагъэбзэрабзэм, дуней псом фIыуэ щалъагъу макъамэхэр фортепьянэм Iэзэу къызэрырагъэкIым. Абы къыдэкIуэу, школым къыщызэIуахат сурэт щIыным зыхуезыгъасэ щIэблэм я IэдакъэщIэкIхэм я гъэлъэгъуэныгъэ.
ЕджапIэм и унафэщI КIуж Ритэ зэIущIэр къызэIуиха иужь ныбжьыщIэ цIыкIухэм я зэфIэкIхэм зэрыщыгуфIыкIыр жиIащ, сабийхэм къыхаха гъуэгур яхуэзыгъэдахэхэми псалъэ гуапэкIэ захуигъэзащ.
Адэ-анэхэми фIыщIэ ин хуа-щIащ щIыпIэ, урысейпсо зэпеуэхэм ехъулIэныгъэ щызыIэрызыгъэхьа я щIэблэм къадэлажьэ егъэджакIуэхэм, абыхэм я Iэзагъым хагъэхъуэн папщIэ къелIалIэ дэтхэнэми.
— Къулъкъужын Ищхъэрэ къуажэм и цIэр фIыкIэ зыгъэIуа цIыху щэджащэ куэд къыдэкIащ. Сыщогугъ, зи ехъулIэныгъэ нобэ тлъагъу ныбжьыщIэхэми я увыпIэ гъащIэм щаубыдыну, унэтIыныгъэ зэмылIэужьыгъуэхэм зэфIэкI лъагэхэр щаIэну, — жиIащ Iэхъуэбэч Андзор.
Бахъсэн район администрацэм щэнхабзэмкIэ и къудамэм и унафэщI БжыкIший Руслан щIыхь тхылъхэр яритащ къафэмкIэ гъэсакIуэ Дэгуий Аслъэн, концертмейстер Къэжэр Артур, декоративно-прикладной гъуазджэмкIэ егъэджакIуэхэу Жыгун Маринэрэ Тумэ Аслъэнрэ.
Къыхэгъэщыпхъэщ мы зэманым Къып Мухьэмэд и цIэр зезыхьэ Сабий гъуазджэмкIэ школым ныбжьыщIи 175-рэ зэрекIуалIэр. Абы уэрэдкIэ, къафэмрэ сурэт щIынымкIэ къудамэхэр иIэщ.
Чылар Аринэ.
